Správa zo zahraničnej pracovnej cesty
1.  Účastníci ZPC:
Meno:				PaedDr. Edita Zacharová
Názov pracoviska s adresou:	Ministerstvo školstva, vedy výskumu a športu Slovenskej republiky
Sekcia regionálneho školstva
Oddelenie súkromných a cirkevných škôl	
Stromová 1, 813 30  Bratislava
Pracovné zaradenie:		štátny radca
Znalosť jazykov:			anglický jazyk, ruský jazyk

Meno:				Mgr. Mária Hlavatá
Názov pracoviska s adresou:	Ministerstvo školstva, vedy výskumu a športu Slovenskej republiky
Sekcia regionálneho školstva
Odbor pedagogických a odborných zamestnancov, siete škôl a školských zariadení, kontinuálneho vzdelávania	
Stromová 1, 813 30  Bratislava
Pracovné zaradenie:		hlavný štátny radca
Znalosť jazykov:			anglický jazyk

2.  Zahraničná pracovná cesta:
Štát:					Belgicko
Mesto:					Brusel
Vykonaná v dňoch:			20. – 22. septembra 2015
Prijímajúca organizácia:		Európska komisia, 70 Rue Joseph II, Brusel
Účel cesty:		Zasadnutie pracovných skupín Európskej komisie, EAG-WG-ON-SCHOOL ET 2020
Spôsob financovania cesty:		cestovné náklady refundované EK
pobytové náklady, stravné a vreckové hradené MŠVVaŠ SR

3.  Rámcový program pobytu:
20.09.2015 – príchod do Bruselu vo večerných hodinách
21.09.2015 10.00 – 19.00 hod. – zasadnutie pracovných skupín pre oblasť vzdelávacích politík pre oblasť predčasného ukončenia školskej dochádzky a oblasť vzdelávania učiteľov; 
22.09.2015 9.00 – 15.00 hod. - zasadnutie pracovných skupín pre oblasť vzdelávacích politík, možnosti desiminácie pripravovaných odporúčaní pre oblasť predčasného ukončovania školskej dochádzky a vzdelávania učiteľov.
Zahraničný partneri: 	Sophie Beernaerts, Head of Unit EAC	
Diana Jablonska, Deputy Head of Unit EAC
	Youri Devuyst, EAC (Education and Culture, Europe 2020)
	Petra Goran a Annalisa Cannoni, Policy Officers -koordinátorky pracovnej skupiny k problematike predčasného ukončovania školskej dochádzky 
Thomas Pritzkow, Policy Officer – koordinátor pracovnej skupiny k problematike vzdelávania učiteľov 

4.  Stručný priebeh rokovaní:
21.09.2015: 
10.30 – 11.00 hod. – prezentácia agendy, aktualizácia posledného vývoja v EU v oblasti vzdelávacej politiky, aktualizácia činnosti pracovných skupín a pokrok konečných výstupov (predčasné ukončenie školskej dochádzky a vzdelávanie učiteľov); spoločná správa a prípravy pre nasledujúcu generáciu pracovných skupín
Na rokovaní bol spomenutý Návrh spoločnej správy Rady a Komisie na rok 2015 o vykonaní strategického rámca pre európsku spoluprácu vo vzdelávaní o odbornej príprave (ET 2020) a taktiež prezentované nové hlavné priority pre európsku spoluprácu v oblasti vzdelávania a odbornej prípravy nasledovne:
•	relevantné a vysokokvalitné zručnosti a kompetencie so zameraním na výsledky vzdelávania, 
•	inkluzívne vzdelávanie, rovnosť, nediskriminácia a podpora občianskych kompetencií, 
•	otvorené a inovatívne vzdelávanie, v rámci ktorej je prioritou digitalizácia,
•	zvýšenie podpory pre učiteľov, 
•	zaistenie kvality a uznávanie zručností na uľahčenie vzdelávacej a pracovnej mobility, 
•	udržateľnosť investícií do vzdelávania, výkonnosť a efektívnosť systémov vzdelávania a odbornej prípravy. 
Vzhľadom na to sa očakáva identifikácia konkrétnych krokov a priorít jednotlivých členských štátov, ktoré bude potrebné riešiť v nasledujúcom období. V roku 2016 majú byť ustanovené nové pracovné skupiny WG ET 2020 pre vyššie spomenuté oblasti.

11.00 – 11.45 hod. – Migračná kríza vo vzdelávaní. Diskusia o tom, ako môže Európska únia podporiť členské štáty v tejto oblasti. V tejto súvislosti v diskusii zazneli viaceré otázky riešenia tejto situácie, a to najmä s ohľadom na nedostatočné zmapovanie informácií, keďže niektoré členské krajiny sú iba tranzitnou krajinou migrantov a tak nemôžu disponovať relevantným prehľadom o počte detí resp. žiakov z rodín utečencov, ktoré by mohli byť začlenené do vzdelávania. Zástupcovia jednotlivých krajín sa prevažne vyjadrovali, že problém nie je ani tak v systéme vzdelávania detí utečencov, ale v súčasnej dobe je problémom vysoký počet migrantov a s tým súvisiace vysoké finančné náklady, ktoré jednotlivé štáty nie sú schopné pokryť. Rovnako bola vznesená aj otázka ohľadne zvýšenej podpory školám a učiteľom (jazykové bariéry, kultúry krajín z ktorých utečenci prichádzajú do krajín EÚ a pod.).

11.45 – 18.00 hod. 
Agenda predčasného ukončovania školskej dochádzky: Počas pracovného rokovania členovia pracovnej skupiny finalizovali materiál „Policy messages ESL“, ktorý sa pripravoval priebežne počas jednotlivých zasadnutí tejto pracovnej skupiny za obdobie 2014 – 2015. 
Ďalej na pracovnom rokovaní bola poskytnutá informácia o pripravovanom  novom  web portáli (v rámci e-Twinnig)  s názvom „Toolkit for schools:  Early school leaving prevention and inclusive education“. Ide o konkrétnu podporu školám, aby školy mohli prostredníctvom tejto siete rýchlo a pružne reagovať na problematiku predčasného ukončovania školskej dochádzky.  
V rámci pracovnej skupiny k problematike predčasného ukončovania školskej dochádzky bol za slovenskú stranu odovzdaný pracovný podklad, týkajúci sa realizovaného národného projektu PRINED na Slovensku, ako dobrý príklad prevencie na zníženie predčasného ukončovania školskej dochádzky na Slovensku. Uvedený materiál bol spracovaný na základe požiadavky predstaviteľov pracovnej skupiny k problematike predčasného ukončovania školskej dochádzky, ktorí pripravujú  webový portál „Toolkit for schools“ a na ktorom budú zverejnené príklady dobrej praxe z jednotlivých členských štátov.

Agenda vzdelávania učiteľov: Na zasadnutí pracovnej skupiny bol prezentovaný predfinálny návrh materiálu s pracovným názvom „Príručka vzdelávaním učiteľov“. Materiál je výstupom činnosti pracovnej skupiny, ktorej mandát trvá od januára 2014 do októbra 2015. Na zasadnutí prebiehala diskusia k jednotlivým témam. Kontrolovali, opravovali a dopĺňali sa príklady z jednotlivých krajín. Materiál sa zameriava na výzvy a politické opatrenia súvisiace so  vzdelávaním učiteľov. 
Materiál pozostáva zo štyroch hlavných častí:
•	Úvod do príručky, politický kontext, zázemie a použitý prístup.
•	Druhá časť analyzuje kontinuum v učiteľskej profesii z rôznych perspektív a identifikuje nedávne kroky členských štátov na jej podporu. Táto časť obsahuje príklady a prípadové štúdie opatrení, ktoré boli zavedené v rôznych krajinách na prepojenie počiatočného vzdelávania učiteľov s nasledujúcimi fázami profesijného rozvoja učiteľov.
•	Tretia časť skúma učenie založené na spolupráci (kolaboratívne učenie) ako kľúčový prvok zvyšovania kvality vzdelávania. Identifikuje nedávne opatrenia jednotlivých krajín v tejto oblasti a uvádza príklady opatrení krajín na podporu kolaboratívneho učenia v rámci počiatočného vzdelávania učiteľov a školskej praxe.
•	Štvrtá časť hovorí o potrebe riadiť koncepčné a normotvorné činnosti jednotlivých krajín v oblasti vzdelávania na základe  spolupráce a zapojenia zúčastnených strán do rozhodovania, riadenia a monitorovania. Uvádzajú sa tu príklady opatrení, ktorých cieľom je zvýšiť kvalitu a účinnosť počiatočného vzdelávania učiteľov prostredníctvom spolupráce medzi rozhodujúcimi orgánmi a ďalšími zúčastnenými stranami.

18.00 – 19.00 hod. – zhrnutie činnosti oboch pracovných skupín, ukončenie rokovania.

22.09.2015: 
9.00 – 11.00 hod. – pokračovanie činnosti oboch pracovných skupín, pripomienkovanie a finalizácia oboch pracovných materiálov.
11.00 – 12.30 hod. – výmena agendy pracovných skupín,  prezentácia a vyhodnotenie činnosti – v pracovnej skupine „Predčasné ukončovanie školskej dochádzky“ sa prezentovala a vyhodnocovala činnosť pracovnej skupiny „Vzdelávanie učiteľov“ a naopak.
13.30 – 14.30 hod. – záverečné vyhodnotenie činnosti oboch pracovných skupín, spoločná diskusia; informácie o príprave záverečnej konferencie, ktorá sa bude konať v Bruseli v dňoch 26. - 27. novembra 2015 – cieľom konferencie je oficiálna prezentácia výstupov pracovných skupín v oblasti vzdelávacej politiky, najmä pracovných materiálov „Príručka vzdelávaním učiteľov“ a „Súbor nástrojov na zníženie predčasného ukončovania školskej dochádzky“. Konferencia bude slúžiť na propagáciu výstupov oboch pracovných skupín pre širšie odborné publikum. Konferencia ponúkne príležitosť pre vytvorenie štruktúrovanej siete medzi tvorcami politík a ostatnými zainteresovanými stranami formou plenárnych zasadnutí, workshopov a diskusií v rámci delegácie jednotlivých krajín ako aj medzi rôznymi krajinami.
15.00 – odchod z rokovania na letisko

5.  Odporúčané závery:
Na európskej úrovni je potrebné znížiť predčasné ukončenie školskej dochádzky, ktoré bolo zdôraznené v stratégii 2020, a to  na menej ako 10% do roku 2020. Slovensko dosahuje iba 5,3 %, čím patrí medzi krajiny s najnižším predčasným ukončením školskej dochádzky. V pracovnom materiáli, ktorý bol vypracovaný členmi pracovnej skupiny k problematike predčasného ukončovania školskej dochádzky sú stanovené prioritné oblasti, na ktoré je potrebné upriamiť pozornosť, a súvisia s prijatými odporúčaniami zameranými na zníženie predčasného ukončenia školskej dochádzky. Ide o tieto oblasti: vedenie školy – zvýšenie kooperatívneho riadenia školy,  implementácia podporných programov pre  žiakov (inkluzívne vzdelávanie), zvýšenie podpory pre pedagógov, zlepšenie participácie rodičov na dianí v škole a rozvoj spolupráce so všetkými aktérmi vzdelávania „stakeholders“  na lokálnej a regionálnej úrovni.
Pracovný materiál vypracovaný pracovnou skupinou k problematike vzdelávania učiteľov dáva do popredia potrebu kontinua v učiteľskej profesii, podporu kolaboratívneho učenia v počiatočnom vzdelávaní učiteľov a v školskej praxi a potrebu zapojenia zúčastnených strán do rozhodovania, riadenia a monitorovania, čím sa zvýši kvalita profesijného rozvoja učiteľov. 

6.   Prehľad prinesenej dokumentácie a miesto jej uloženia
Pracovné materiály vypracované pracovnými skupinami sú uložené v elektronickej verzii na sekcii regionálneho školstva. Finálne verzie materiálov so zapracovanými pripomienkami budú posielať koordinátori pracovných skupín e-mailom.

7.   Osobitne vyhodnotený očakávaný prínos ZPC
Na základe získaných informácií a skúseností budeme schopní podieľať sa na organizačných návrhoch a návrhoch tém pre zasadnutie EC DG for Education and Culture v čase predsedníctva Slovenskej republiky v rade EÚ.   Zároveň osobnou účasťou nominovaných zástupcov na zasadnutiach je možné preniesť vzájomné informácie o vzdelávacích systémoch ako aj prezentovať  riešenie vzdelávacej politiky v nastolených oblastiach.

8.    Spôsob zverejnenia výsledkov ZPC, prenos získaných informácií
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete

Správu vypracovali: 	PaedDr. Edita Zacharová
Mgr. Mária Hlavatá

 Dátum: 1. októbra 2015

Správu schválil:	                 Ing. Marian Galan
                           generálny riaditeľ sekcie regionálneho školstva